ธปท.เผยทุนสำรองสัปดาห์เดียวพุ่งพรวด 4.48 หมื่นล.
ธปท.เผยทุนสำรองล่าสุดแค่หนึ่งสัปดาห์เพิ่ม 4.48 หมื่นล้านบาท เป็น 4.89 ล้านล้านบาท คาดเป็นผลจากเข้าซื้อเงินเหรียญสหรัฐเพิ่มดูแลเงินบาทแข็งค่ากระทบส่งออกที่กำลังรุ่ง
6 ส.ค. 2553

ธปท.เผยทุนสำรองล่าสุดแค่หนึ่งสัปดาห์เพิ่ม 4.48 หมื่นล้านบาท เป็น 4.89 ล้านล้านบาท คาดเป็นผลจากเข้าซื้อเงินเหรียญสหรัฐเพิ่มดูแลเงินบาทแข็งค่ากระทบส่งออกที่กำลังรุ่ง 
ธนาคารแห่งประเทศไทย(ธปท.) รายงานฐานะเงินทุนสำรองระหว่างประเทศล่าสุด ณ 30 ก.ค.ปีนี้อยู่ที่ระดับ 1.515 แสนล้านเหรียญสหรัฐ หรือประมาณ 4.89 ล้านล้านบาท เพิ่มขึ้นถึง 1,400 ล้านเหรียญสหรัฐ หรือประมาณ 4.48 หมื่นล้านบาท หากคิดอัตราแลกเปลี่ยนที่ 32 บาท/เหรียญสหรัฐ ในช่วงระยะเวลาเพียง 1 สัปดาห์ จากสิ้นสัปดาห์ก่อนหน้าอยู่ที่ 1.501 แสนล้านเหรียญสหรัฐ หรือประมาณ 4.84 ล้านล้านบาท 
ขณะที่ ฐานะสุทธิสัญญาการซื้อขายเงินตราต่างประเทศแลกกับเงินบาทล่วงหน้าอยู่ที่ระดับ 1.1 หมื่นล้านเหรียญสหรัฐ หรือประมาณ 3.52 แสนล้านบาท ลดลง 500 ล้านเหรียญสหรัฐ หรือประมาณ 1.6 หมื่นล้านบาท จากสัปดาห์ก่อนหน้าซื้อขายอยู่ที่ 1.15 หมื่นล้านเหรียญสหรัฐ หรือประมาณ 3.68 แสนล้านบาท 
ทั้งนี้ การเพิ่มขึ้นของทุนสำรองที่สูงถึง 4.48 หมื่นล้านบาทในสัปดาห์เดียว น่าจะมีสาเหตุมาจากการที่ธปท.มีความจำเป็นต้องเข้าซื้อเงินเหรียญสหรัฐในตลาดเข้าเก็บในทุนสำรองฯ เพื่อดูแลแทรกแซงการแข็งค่าของเงินบาทไม่ให้ปรับแข็งค่าเร็วเกินไป จนกระทบภาคส่งออกที่กำลังเติบโตได้ดี เพราะการส่งออกถือเป็นหัวหอกสำคัญในการผลักดันอัตราการเจริญเติบโตของเศรษฐกิจ(จีดีพี) ถ้าค่าเงินบาทแข็งค่ามากเกินไปในเวลารวดเร็วอาจจะทำให้มูลค่าการส่งออกหดตัวลดลงกระทบจีดีพีปีนี้ ที่หลายหน่วยงาน รวมถึงกระทรวงคลังและธปท.ตั้งเป้าเอาไว้ค่อนข้างสูงได้
นอกจากนี้ ธปท.ยังรายงานฐานเงินหรือปริมาณเงินสดหมุนเวียนในมือประชาชนและเงินฝากในสถาบันการเงินล่าสุด อยู่ที่ 1.067 ล้านล้านบาท เพิ่มขึ้น 9,200 ล้านบาท จากสัปดาห์ก่อนหน้าอยู่ที่ 1.058 ล้านล้านบาท สะท้อนความต้องการใช้เงินที่เพิ่มขึ้นของประชาชน ตามการฟื้นตัวของเศรษฐกิจอย่างต่อเนื่อง